**Povzetek**

Slovenski Mangart (2679 mnv) 3. junija 1945. Prizorišče smučarske tekme vojakov ameriške 10. gorske divizije. Tekma, za katero Slovenci do nedavno niti vedeli nismo, Američani pa so nanjo že pozabili. Sled o tekmi se je vendarle ohranila v smučarskem muzeju v Koloradu. Jedro vsebin pričujočega zbornika je športna tekma vojakov. A ima športna tekma svoj geopolitični in geostrateški povod, vojaško zgodovinski pomen in je vzpodbuda vsestranskemu meddržavnemu sodelovanju v sedanjosti in prihodnosti.

Publikacijo z uvodoma pospremljata med bralce župan Občine Bovec gospod Valter Mlekuž in predsednik Združenja vojaških gornikov Slovenije (Slovenian Association of Mountain Soldiers) gospod Slavko Delalut.

Predstavljeni so referati okrogle mize »Američani na Mangartu 1945«. Upokojeni brigadir SV razkriva odkritje pozabljene tekme, predstavi kdo so bili »vojaki na smučeh« - akterji tekme. Kustosinja tolminskega muzeja opiše dogajanja in razmere ob zarisovanju tedanje jugoslovanske, zdaj slovenske zahodne meje. Prelomni čas, ki ga lahko razumemo tudi kot zadnjo tujo vojaško okupacijo slovenskega ozemlja, orisuje s političnega, vojaškega, gospodarskega in kulturnega vidika. Smučarski zgodovinar predstavi pojav smučanja kot način preživetja v snegu in mrazu, ki skozi stoletja postane predvsem šport. Vojaško smučanje pa še ohranja njegovo prvinskost. Smuči so vojakom sredstvo za premik pozimi. Ob ameriški tekmi pod Mangartom avtor opozori še na slovensko »Partizansko olimpijado« januarja 1945 v Cerknem, na dragulj slovenske in svetovne smučarske zgodovine. Doktor kinezioloških znanosti (športoslovja) se poglobi v psihofizične sposobnosti in veščine, prirojene in trdo prigarane z vadbo in urjenji, mangartskih tekmovalcev. Misli o etično-moralnih vidikih tekme strne v stavek pisatelja Toma Wolfa v knjigi Ice Crusaders »kaj le se zgodi, ko se šport in vojna kot dobro in zlo zlijeta v eno«. (What happens when sport and war, like good and evil, spill over into each other) Polkovnik SV, prvi in dolgoletni direktor NATO Centra odličnosti za bojevanje v gorah, ki deluje na slovenskih tleh v Poljčah na Gorenjskem, na izkušnjah bojevanja v gorah iz preteklosti razmišlja in oblikuje vizijo za prihodnost. Magistra obramboslovja in politologije predstavi temelje meddržavnega političnega in obrambno-vojaškega sodelovanja med ZDA in Republiko Slovenijo. Programe preko katerih se sodelovanje izvaja in krepi, ter dosežke, ki so iz polpretekle ozke usmerjenosti prerasli v široko paleto heterogenih področij ter obetajo plodno prihodnost.

Posebna vrednost publikacije so mnoge priobčene fotografije, posebej barvne (Bovec, Kobarid), ki so ene prvih barvnih fotografij posnete na slovenskih tleh. Referatom so v zborniku dodane vsebine, ki povedo več in širše o edini in elitni enoti ameriškega vojaštva specializirani za bojevanje v gorah in v snegu v drugi svetovni vojni. Med tedanjimi vojaki 10. gorske divizije je najti tudi fante slovenskih korenin. Še več jih je najbrž skritih za priimki ameriških očetov. Ob izvrševanju vojaške naloge v Posočju poleti 1945 so se med Američani in Slovenci stkale tudi vezi, ki so ostale in žive še današnji čas. Z njimi so našli pot v ZDA slovenski smučarski čevlji Alpina. Na smučeh slovenskega Elan je zgrajena ena izmed ameriških metod učenja smučanja. Iz zgolj spomina, po korakih, svojevrstno oživlja tudi mangartska tekma sama. S prvo reprizo tekme leta 2011, informativnimi tablami na Mangartskem sedlu od leta 2013 in dokumentarnim filmom »Mission Mt. Mangart« s premiero jeseni 2020.

Mangartska tekma predstavlja živ spomenik. Pomnik vrednotam športa, neustavljivemu človeškemu hrepenenju po svobodi in miru. Je primer in dokaz, kako iz najbolj črnih dni zgodovine znajo vzkliti najlepši cvetovi prihodnosti – iskreno medsebojno spoštovanje, prijateljstvo, sodelovanje. To je zgodba, ki jo razkriva in želi povedati pričujoča publikacija.